b'\n_START_ARTICLE_\nPSO\n_START_SECTION_\nPSO toimii\n_START_PARAGRAPH_\nOskar Rokkanen (1882\xe2\x80\x931973) oli k\xc3\xa4ynyt Pietarissa teknisen opiston ja toimi siell\xc3\xa4 s\xc3\xa4hk\xc3\xb6urakoitsijana. Paettuaan vallankumousta perheineen Suomeen h\xc3\xa4n perusti Helsinkiin vuonna 1918 Pohjoismainen S\xc3\xa4hk\xc3\xb6 Oy:n, jonka toimitusjohtajana h\xc3\xa4n oli kuolemaansa saakka. H\xc3\xa4n sai vuonna 1948 kauppaneuvoksen arvonimen._NEWLINE_Yhti\xc3\xb6n tehtaassa valmistettiin muun muassa valaisimia, puhelimia, radiotarvikkeita, s\xc3\xa4hk\xc3\xb6asennustarvikkeita ja sulakkeita. Tehdas oli 1945 alkaen Pit\xc3\xa4j\xc3\xa4nm\xc3\xa4ell\xc3\xa4 Valimotie 13:ssa. Tukkuosasto toi maahan polkupy\xc3\xb6ri\xc3\xa4, kassakoneita, radiovastaanottimia ja levyautomaatteja. Helsingin keskustan Vuorikatu 14:n monikerroksisessa myym\xc3\xa4l\xc3\xa4ss\xc3\xa4 oli my\xc3\xb6s soitinosasto.\n_START_SECTION_\nPSO-levytuotanto alkaa\n_START_PARAGRAPH_\nVuonna 1929 alkanut PSO-levytuotanto jatkui 1980-luvulle. Vuonna 1929 PSO hankki saksalaisen Homocord -merkin edustuksen ja julkaisi t\xc3\xa4ll\xc3\xa4 toistasataa levy\xc3\xa4. Musiikki oli tuon ajan tyypillist\xc3\xa4 kuplettia ja tanssimusiikkia.Vuonna 1930 Homocord k\xc3\xa4ynnisti pitk\xc3\xa4n sarjan Dallap\xc3\xa9-orkesterin levytyksi\xc3\xa4 solisteinaan Veli Lehto ja Ville Alanko. Vuonna 1931 Vanhankaupungin nuorisoseuran talon tilap\xc3\xa4isess\xc3\xa4 studiossa \xc3\xa4\xc3\xa4nitetty\xc3\xa4 pasunisti Klaus Salmen Ramblersin levytyst\xc3\xa4 Muistan sua, Elaine pidet\xc3\xa4\xc3\xa4n ensimm\xc3\xa4isen\xc3\xa4 suomalaisena jazzlevyn\xc3\xa4.\n_START_SECTION_\nMalmst\xc3\xa9nin pula-aika\n_START_PARAGRAPH_\nVuonna 1933 Homocord-merkki lopetettiin kokonaan. Tilalle tuli Odeonin edustus. Vuosina 1933\xe2\x80\x931943 PSO tuotti noin viisisataa levy\xc3\xa4. Suosittu Dallap\xc3\xa9 jatkoi tasaiseen tahtiin jenkkoja, polkkia, valsseja, tangoja ja foxtroteja. Solisteina olivat muun muassa Matti Jurva, Veli Lehto, A. Aimo, Tauno Palo ja Harmony Sisters. Ylivoimaisen Georg Malmstenin teoksia olivat muun muassa Leila-valssi, Heili Karjalasta, Nikkelimarkka ja Katariinan kamarissa. H\xc3\xa4n oli aloittanut jo pari vuotta aiemmin Parlophonilla. Dallap\xc3\xa9n harmonikansoittajan Suomen mestari Viljo Vesterisen tunnetuin \xc3\xa4\xc3\xa4nite oli S\xc3\xa4kkij\xc3\xa4rven polkka.\n_START_SECTION_\nLastenlauluista sotapropagandaan\n_START_PARAGRAPH_\nPSO uskalsi julkaista suomalaista taidemusiikkia. Kuorolaulun uudistaja Heikki Klemetti johti Mieskuoro Finlandiaa ja Suomen laulua s\xc3\xa4velmin\xc3\xa4\xc3\xa4n Sibeliusta ja Bachia. Olavi Virta teki vuonna 1939 ensimm\xc3\xa4iset levyns\xc3\xa4 PSO -yhti\xc3\xb6lle. Vuonna 1940 Tauno Palo ja Ansa Ikonen levyttiv\xc3\xa4t laulut Suomen ensimm\xc3\xa4isest\xc3\xa4 elokuvamusikaalista SF-Paraati. PSO oli lastenlevyjen uranuurtaja, kun Malmst\xc3\xa9nin Mikkihiiri merih\xc3\xa4d\xc3\xa4ss\xc3\xa4 sek\xc3\xa4 Mikkihiiri ja susihukka myiv\xc3\xa4t kymmeni\xc3\xa4 tuhansia kappaleita. Mikkihiiren\xc3\xa4 lauloi h\xc3\xa4nen pikkusiskonsa Greta Pitk\xc3\xa4nen. Sotavuosina \xc3\xa4\xc3\xa4nitykset olivat vuorotellen Berliiniss\xc3\xa4 ja Helsingiss\xc3\xa4. Malmst\xc3\xa9n levytti sarjan Reino Palle Palmrothin suomentamia saksalaisia sotilasmarsseja. George de Godzinskyn unohtumattomaksi valssiksi muodostui \xc3\x84\xc3\xa4nisen aallot.\n_START_SECTION_\nOmien merkkien ja Finlandian aika\n_START_PARAGRAPH_\nVuonna 1949 PSO k\xc3\xa4ynnisti oman Finlandia-merkin. Levyjen valmistuskin tapahtui Suomessa. Rokkasen tytt\xc3\xa4rell\xc3\xa4, laulaja Mirjam Helinill\xc3\xa4, oli arkisempi ty\xc3\xb6 yhti\xc3\xb6n konttorip\xc3\xa4\xc3\xa4llikk\xc3\xb6n\xc3\xa4. Helinin pitk\xc3\xa4aikainen radiohitti oli Lapin \xc3\xa4idin kehtolaulu._NEWLINE_PSO sai j\xc3\xa4lleen Odeonin edustuksen Suomeen. Tuotannosta vastasi yleens\xc3\xa4 pianisti-s\xc3\xa4velt\xc3\xa4j\xc3\xa4 Harry Bergstr\xc3\xb6m. Finlandia Baby -levyt oli puristettu v\xc3\xa4rikk\xc3\xa4\xc3\xa4lle massalle._NEWLINE_Kesti liki 1958 vuoteen, kun jo Scandia-Musiikilta tuttu Erik Lindstr\xc3\xb6m toi Helena Siltalan studioon uudelle Blue Master -merkille. Uudet svengaavat Ranskalaiset korot ja Tuuli tuo tuuli vie meniv\xc3\xa4t kaupaksi._NEWLINE_PSO k\xc3\xa4ynnisti edustuksiensa pohjalta uusina Columbia ja Parlophone -levymerkit. Vuonna 1959 Lasse Liemolan _NEWLINE_Anna pois ja Diivaillen singlej\xc3\xa4 myytiin parikymment\xc3\xa4 tuhatta kappaletta. Parlophonen ensimm\xc3\xa4inen julkaisu oli kansainv\xc3\xa4lisempi Wiola Talvikin Amado mio. Sille levytti my\xc3\xb6s Onni Gideonin yhtye. _NEWLINE_Yhti\xc3\xb6n levytuotannosta vastasi nyt Martti Piha, joka oli samalla my\xc3\xb6s tuottaja, studiop\xc3\xa4\xc3\xa4llikk\xc3\xb6, \xc3\xa4\xc3\xa4nitt\xc3\xa4j\xc3\xa4, s\xc3\xa4velt\xc3\xa4j\xc3\xa4 ja sanoittaja.\n_START_SECTION_\nMinne tuuli kuljettaa\n_START_PARAGRAPH_\nVuonna 1962 PSO k\xc3\xa4ynnisti suuren tangobuumin. Vuonna 1963 Katri Helena teki ensilevyns\xc3\xa4 Poikien kuvat. LP-levyjen myynti kasvoi singlejen kustannuksella. J\xc3\xb6rgen Petersen ty\xc3\xb6skenteli 1958\xe2\x80\x931983 PSO:n levytuottajana, sovittajana, orkesterinjohtajana ja levytysp\xc3\xa4\xc3\xa4llikk\xc3\xb6n\xc3\xa4. Petersenin idea oli Katri Helenan l\xc3\xa4pimurtolevytys Puhelinlangat laulaa. Blue Master -levymerkki toimi aktiivisesti vuosien 1956 ja 1987 v\xc3\xa4lill\xc3\xa4. Vuonna 1968 Katri Helena komeili sek\xc3\xa4 single- ett\xc3\xa4 LP-listoilla. 1960-luvun lopussa PSO oli menett\xc3\xa4nyt Odeonin, Parlophonen ja Columbian kun niiden omistaja perusti Suomeen oman toimiston. PSO perusti uuden levymerkin Top Voice. Katri Helena jatkoi yhti\xc3\xb6ss\xc3\xa4 1970-luvun puoliv\xc3\xa4liin. Cumulus teki per\xc3\xa4ti kahdeksan LP-levy\xc3\xa4. Anki Lindqvistill\xc3\xa4 oli my\xc3\xb6s merkitt\xc3\xa4v\xc3\xa4 sooloura. Hector oli heist\xc3\xa4 uraansa aloittava laulaja. Vuonna 1972 Yleisradion toimittajat valitsivat Hectorin ensimm\xc3\xa4isen sooloalbumin Nostalgia vuoden levyksi. Toinen albumi Herra Mirandos nousi vuonna 1973 Suomen listan k\xc3\xa4rkeen. Seuraava LP Hectorock 1 saavutti saman sijan puoli vuotta my\xc3\xb6hemmin. Albumeja myytiin yhteens\xc3\xa4 yli 150\xc2\xa0000 kappaletta. Toisen albumin Lumi teki enkelin eteiseen ja Olen hautausmaa kasvoivat sukupolven klassikoiksi. Seuraavan albumin Ake, Make, Pera ja m\xc3\xa4 muodostui samanlaiseksi klassikoksi. Soundista vastasivat tuottajat Matti ja Pirjo Bergstr\xc3\xb6m modernisoimalla yhti\xc3\xb6n tuotannon. Siit\xc3\xa4 tuli suomalaisen popmusiikin suuri uudistaja. Blue Masterilla julkaistiin useita Paroni Paakkunaisen ja Edward Vesalan LP-levyj\xc3\xa4. N\xc3\xa4ist\xc3\xa4 Iivana Nyht\xc3\xa4nk\xc3\xb6lj\xc3\xa4n  Herrain kanssa pellon laidassa sai suosiota.\n_START_SECTION_\nKaupallinen humppabuumi\n_START_PARAGRAPH_\nMartti J\xc3\xa4ppil\xc3\xa4n kaihoisa Iltatuulen viesti oli noussut jo vuonna 1967 singlelistan ykk\xc3\xb6seksi. Veikko Tuomen Er\xc3\xa4maaj\xc3\xa4rven m\xc3\xb6kki soi kaikissa jukeboxeissa. 1970-luvun lopulla yhti\xc3\xb6n myynnist\xc3\xa4 80 prosenttia oli kasetteja. Humpan myynti\xc3\xa4 siivitti C-kasettinauhureiden nopea yleistyminen._NEWLINE_1970-luvulla Pauli Granfelt teki yhtyeineen PSO:lle useita LP-levyj\xc3\xa4, joiden laulusolisteina olivat muun muassa Henry Theel, Arttu Suuntala, Erkki Junkkarinen, Mikko J\xc3\xa4rvinen, Veikko Tuomi ja Eija-Sinikka. Erkki Junkkarisen albumi Ruusuja hopeamaljassa vuodelta 1975 nousi Suomen siihen saakka myydyimm\xc3\xa4ksi levyksi, kun se ylitti silloisen platinalevyyn oikeuttaneen rajan ja lopulta vuonna 1976 se myi tuplaplatinaa, jolloin sit\xc3\xa4 oli myyty kaikkiaan noin 115\xc2\xa0000 kappaletta. Kuusi muutakin Junkkarisen albumia myi kultalevyn verran, joista Nuoruusmuistoja per\xc3\xa4ti 70\xc2\xa0000 kappaletta. My\xc3\xb6s harmonikkataiteilijat Veikko Ahvenainen ja Esko K\xc3\xb6n\xc3\xb6nen tekiv\xc3\xa4t suuren osan levytyksist\xc3\xa4\xc3\xa4n PSO:lle. Eija Sinikan humppa-albumi Rantam\xc3\xb6kiss\xc3\xa4 sai my\xc3\xb6s kultalevyn. Samoin vuonna 1979 albumi Eino Partasen kauneimmat laulut. Mutkattomat -yhtyeen single J\xc3\xa4tk\xc3\xa4n humppa kuuluu 1970-luvun iskelm\xc3\xa4klassikoihin.\n_START_SECTION_\nP\xc3\xa4\xc3\xa4t\xc3\xa4 kohti\n_START_PARAGRAPH_\nMartti Piha kuoli \xc3\xa4killiseen sairauteen vuonna 1976. P\xc3\xa4\xc3\xa4tuottajana toimi Timo Lindstr\xc3\xb6m, kunnes siirtyi Fazer Finnlevylle 1979. Seuraajaksi tuli Jori Sivonen. H\xc3\xa4nenkin siirrytty\xc3\xa4 Finnlevyyn tilalle tuli lopulta Kaj Westerlund._NEWLINE_Artisteihin oli pitk\xc3\xa4\xc3\xa4n kuulunut Matti Esko. Paula Koivuniemikin oli siirtynyt yhti\xc3\xb6lle. Albumi Sinulle vain sai kultalevyn 1980. PSO perusti levymerkin Tilt Records rock-musiikille. Solistina Steel Cityss\xc3\xa4 oli jo tuolloin laulajana sittemmin Kaija Koon nimell\xc3\xa4 huimaan suosioon noussut Kaija Kokkola. Tiltin toinen rock-yhtye oli tamperelainen Tries. Viimeinen Tilt-merkin levy ilmestyi vuonna 1986, kun sen ainoana taiteilijana oli silloin Meiju Suvas.\n_START_SECTION_\nToiminnan loppuminen\n_START_PARAGRAPH_\nMaineikkaimpia PSO:n kautta tunnetuksi tulleita laulajia olivat Georg Malmsten, Tauno Palo, Jukka Kuoppam\xc3\xa4ki, Berit, Katri Helena ja Hector sek\xc3\xa4 Cumulus-yhtye._NEWLINE_Johtaja kauppaneuvos Oskar Rokkasen tytt\xc3\xa4ri\xc3\xa4 olivat oopperalaulaja Mirjam Helin ja s\xc3\xa4velt\xc3\xa4j\xc3\xa4, sanoittaja Elbe H\xc3\xa4kkinen._NEWLINE_Vanha kauppaneuvos Rokkanen oli kuollut vuonna 1973 ja johtoon oli siirtynyt h\xc3\xa4nen poikansa Lauri Rokkanen. Omistajaperhe p\xc3\xa4\xc3\xa4tti lopettaa Pohjoismainen S\xc3\xa4hk\xc3\xb6 Oy:n toiminnan kokonaan. Levyosastosta muodostettiin PSO Musiikki Oy ja se myytiin _NEWLINE_vuonna 1981 Fazer-Musiikille. Osalla kaupan tuotosta k\xc3\xa4ynnistettiin Kansainv\xc3\xa4linen Mirjam Helin -laulukilpailu._NEWLINE_Vuonna 1981 myynnist\xc3\xa4 ty\xc3\xb6ntekij\xc3\xa4t saivat tiet\xc3\xa4\xc3\xa4 yll\xc3\xa4tyksen\xc3\xa4 saman vuoden syyskuussa. Kaikki ty\xc3\xb6ntekij\xc3\xa4t irtisanottiin siten ett\xc3\xa4 ty\xc3\xb6ntekij\xc3\xb6ille sanottiin yksitellen, ett\xc3\xa4 huomenna ei tarvitse tulla t\xc3\xb6ihin. _NEWLINE_Kansainv\xc3\xa4linen Warner Music Group osti jo vuonna 1989 p\xc3\xb6rssilistautuneen Fazer Musiikki Oy ja Fazer Musik Ab yhti\xc3\xb6n ja se sulautui 30. marraskuuta 1994 uudelleen nimettyyn Warner Music Finlandiin. Muun muassa Finnlevy on nyt yh\xc3\xa4 rekister\xc3\xb6ity aputoiminimi. Fazer Finnlevy jatkoi itsen\xc3\xa4isen\xc3\xa4 levy-yhti\xc3\xb6n\xc3\xa4 tuotantoa viel\xc3\xa4 toukokuuhun 1998 asti.'